Always (Aysel və Arəş mahnısı)

Always () — 2009 Avroviziya Mahnı Müsabiqəsində Azərbaycan təmsilçisi Aysel Teymurzadənin ifa etdiyi mahnıdır. Mahnının bəstəkarı və sözlərinin müəllifi tanınmış İran və İsveç ifaçısı Arəşdir. Mahnıda solo tar partiyasını tanınmış tarzən, Azərbaycan Respublikasının əməkdar artisti Sahib Paşazadə ifa edib.

 Seçim 
İngilis dilində yazılan "Always" fevralın 5-ində təklif olunmuş 30 mahnı arasında İctimai TV tərəfindən seçilmişdir.

 Münasibətlər 
"Always" mahnısı və müğənnilərinə tənqidi fikirlər də mövcuddur.

Bəstəkar Eldar Mansurovun fikrincə, həm mahnı, həm müğənnilərlə bağlı seçim səhvdir: "Mən Araşı və Ayseli tanımıram. Ehtimal ki, Aysel zəif müğənni olduğu üçün Araşı ona qoşublar ki, daha uğurlu olsun. Amma sonra Araş öz yoluna davam edəcək. Ancaq bununla kimi aldatmaq istəyirlər" Onun fikrincə, "Always" mahnısında milli elementlər yoxdur.

Azərbaycan Bəstəkarlar İttifaqının (ABİ) sədri, xalq artisti Firəngiz Əlizadə mahnını kəskin tənqid edib: "Eurovision" müsabiqəsində Azərbaycanı təmsil etməsi üçün seçilən mahnı Avropa qəlibləri, standartları ilə yazılıb. Çox fantaziya işlətmədən bu, Avropada artıq dəfələrlə səslənən mahnıların bir ortalama nümunəsidir. "Eurovision" müsabiqəsində Azərbaycan daha qeyri-adi, milli koloriti, daha qabarıq, parlaq bir mahnı ilə təmsil oluna bilərdi".

Bəstəkar Gövhər Həsənzadənin isə əsas gileyi yerli potensialdan istifadə olunmamasındandır: "Azərbaycanda Avropa standartlarına uyğun məhsul hazırlanır. Ukraynadan, başqa ölkələrdən pulla muzdlu adamlar gətirmək lazım deyil. Mən keçən il bütün bu prosesdən keçmişəm. Niyə bu il Gövhər Həsənzadədən təcrübəsini bölüşməsini istəmədilər? Hanı ortaya qoyulan layihə? Azərbaycan xalqının keçən il 8 minlik salonda alqışladığı layihəyə bənzər layihə hanı? Hanı bu mahnının müzakirəsi? Keçən il mahnı, vokal, oranjeman, şeytan elementi – hamısı müzakirə olundu. Burda Azərbaycan təmsil olunur – azərbaycanlılar öz sözünü deməlidirlər".

İctimai Televiziyanın (İTV) İctimaiyyətlə əlaqələndiricisi Leyla Quliyeva deyir ki, mahnı çox yaxşı qarşılanıb: "Bizim mahnı bu ilin hiti də ola bilər. Çox şən və dinamik kompozisiya alınıb"."Leyla Əliyeva: «Mahnımız bu ilin hiti ola bilər»"  Azadliqradiosu.az tarixi:9 mart 2009

Türkiyəni 2009 Avroviziya Mahnı Müsabiqəsində təmsil edəcək Hadisə də bu mahnını bəyəndiyini bildirib: "Ayselin çıxışını izləmişəm. Onun çox bacarıqlı olduğunu düşünürəm. "Həmişə" ("Always") mahnısını da çox bəyəndim, dinamik və gözəl mahnıdır. Onlara uğurlar diləyirəm".Hadisə bizdən dəstək istədi Eylen.biz tarixi:2009.04.18

 İstinadlar 

 Xarici keçidlər 
 AyselArash 

Kateqoriya:İngilis dilində mahnılar
Kateqoriya:2009 Avroviziya Mahnı Müsabiqəsi
Kateqoriya:Avroviziya Mahnı Müsabiqəsindəki mahnılar
Kateqoriya:2009 Avroviziya Mahnı Müsabiqəsinin mahnıları
Kateqoriya:Azərbaycanın Avroviziya mahnıları
Kateqoriya:2009-cu ilin sinqlları